**Štetočine u kupusu**

U usevima kupusa u dolini reke Zapadne Morave, za jesenju proizvodnju, a koji se nalaze u različitim fazama razvoja listova do početka formiranja glavice, registrovano je prisustvo sledećih štetočina:

-  Kupusov moljac (*Plutella xylostella*)

-  Buvača(*Phyllotreta sp*.)

- Bela kupusna mušica (*Aleyrodes proletella*)

 [Larva kupusovog moljca](http://www.pisvojvodina.com/Region%C4%8CA/Lists/Photos/2021.%D0%B3%D0%BE%D0%B4%D0%B8%D0%BD%D0%B0/%D0%9A%D0%A3%D0%9F%D0%A3%D0%A1/_w/IMG-5cfd21d45445f6302ea21a523d4f1bdf-V_jpg.jpg)

**Kupusov moljac** je veoma značajna štetočina koja razvija od sedam do osam generacija godišnje.

Štete prave larve koje se hrane listovima, izgrizajući najpre donje slojeve lista otavljajući gornju pokožicu u vidu” prozorčića “. U kasnijim fazama, larve se ubušuju u glavice i tako prave još veće štete.

[Imago buvača](http://www.pisvojvodina.com/Region%C4%8CA/Lists/Photos/2021.%D0%B3%D0%BE%D0%B4%D0%B8%D0%BD%D0%B0/%D0%9A%D0%A3%D0%9F%D0%A3%D0%A1/_w/buva%C4%8D_jpg.jpg)

Suvo i toplo vreme pogoduje razvoju **buvača.** U usevima kupusa registruje se prisustvo imaga koji pravi štete izgrizajući listove jamičasto ili rupičasto. Oštećeno lišće ima sitast izgled.

 [Bela kupusna mušica](http://www.pisvojvodina.com/Region%C4%8CA/Lists/Photos/2021.%D0%B3%D0%BE%D0%B4%D0%B8%D0%BD%D0%B0/%D0%9A%D0%A3%D0%9F%D0%A3%D0%A1/_w/IMG-e9ac72c1f4110b97302b853d73ad5640-V_jpg.jpg)

Na naličju listova registrovano je prisustvo jaja. larvi i imaga bele kupusne mušice. Štete prave larve i odrasle jedinke, hraneći se biljnim sokovima. Ove štetočine višak hranljivih materija izbacuju u vidu medne rose na koju se naseljava gljiva čađavica i time umanjuje kvalitet proizvoda. Takođe i kod ove štetočine suvo i toplo vreme utiče na brže umnožavanje.

Proizvođačima se preporučuje obilazak useva u cilju utvrđivanja prisustva navedenih štetnih organizama. U narednim danima se očekuje intenzivno piljenje larvi ovih štetočina. Sa ciljem sprečavanja oštećenja lisne mase od larvi proizvođačima se preporučuje primena insekticida na bazi aktivne materije hlorantraniliprol.

Na tek rasađenim usevima kupusa, ako se registruje prisustvo buvača, proizvođačima se preporučuje primena insekticida na bazi aktivne materije cipermetrin.

Ljiljana Stojković-Jovanović

Savetodavac za zaštitu bilja PSSS Čačak